Een sterf in huisbrand in Pta-OosNooddienswerkers van Ermer-G-Med is net ná 21:00 na die toneel op King’s Highway in Lynnwood ontbied. (Foto: Emer-G-Med) Nooddienste is Sondagaand na ŉ huis in King’s Highway in Lynnwood in Pretoria-Oos ontbied waar ŉ man na bewering petrol oor homself uitgegiet en sy huurwoonstel op dié perseel aan die brand gesteek het. Die man is op die toneel dood verklaar terwyl vier ander mense ongedeerd van die perseel verwyder is. Kyle van Reenen, woordvoerder vir Emer-G-Med, sê paramedici is omstreeks 21:00 na die toneel ontbied. Die brandweerdiens, polisie en private sekerheidsmaatskappye was ook op die toneel. “Een persoon het ongelukkig noodlottige brandwonde opgedoen, en is met paramedici se aankoms op die toneel dood verklaar. “Die feite rakende die voorval is onbekend en sal deel van die polisie se ondersoek vorm.” Volgens Siobhan Muller, DA-raadslid, is min besonderhede oor die voorval in dié stadium bekend. Beskikbare inligting dui egter daarop dat die oorledene, wie se naam en ouderdom onbekend is, ŉ woonstel op die perseel gehuur het. Muller sê die woonstel is in die brand vernietig, maar die hoofhuis is na verneem word nie beskadig nie. ŉ Woordvoerder by die sekerheidsmaatskappy CSI Security, sê nog vier mense was ten tyde van die voorval by die huis, maar is ongedeerd deur reaksiebeamptes van CSI gered terwyl hulle op nooddienste gewag het. Dit is nie duidelik of dié mense in die hoofhuis of ook in die woonstel was nie. CSI is na die toneel ontbied nadat inligting op ŉ veiligheidsgroep op WhatsApp ontvang is. Volgens die woordvoerder het dié maatskappy die brandweer en ander nooddienste ontbied, en het die oorledene glo petrol oor homself uitgegooi. Dit is egter nog nie deur die polisie bevestig nie. Maroela Media het ŉ navraag aan die polisie gestuur en wag tans op terugvoer.